Lejre Kommune

Dato: 11-03-2024

Deres ref.:

Vor ref.: FAG-2024-02291

Sagsbehandler: Morten Olsen

#### Høringssvar – Ny tildelingsmodel for skoleområdet

#### BUPL Midtsjælland vil gerne afgive et høringssvar ifm. Lejre Kommunes arbejde med at lave en ny tildelingsmodel på skoleområdet.

#### Det er positivt at se, at modellen er blevet tilpasset med aktuelle og dermed realistiske lønniveauer for de forskellige faggrupper. Det løser et flerårigt underfinansieringsproblem. Det betyder dog, at mange af de 75 mio. kr. der blev afsat ekstra ifm. Budget 2024-aftalen kommer til at gå til at bringe denne underfinansiering ud af verden, og dermed ikke til reelle forbedringer. Det er vigtigt politisk at holde sig det for øje, når der ser på hvor meget ekstra kvalitet der forventes at opnås for de tilførte midler.

#### Det anføres i høringsmaterialet, at budgettet til indvendigt vedligehold ikke forventes at være dækkende på sigt. Hvad kommer dette konkret til at betyde? At der senere skal tages særskilt stilling til ekstrabevilling til dette? At budget til andre ting (f.eks. personale) i fremtiden vil skulle dække disse udgifter? Eller noget helt tredje? Budgetsikkerhed, og realistiske budgetter, er afgørende for en sikker drift, så vi opfordrer til, at der hurtigst mulig tage stilling til hvordan denne fremtidige problemstilling håndteres.

#### I notatet om modellens parametre fremgår det, at pædagoger jvf. overenskomst har 1.355 timer til undervisning om året. Vi er i tvivl om hvad dette dækker over. Der står intet i pædagogernes basisoverenskomst eller centrale arbejdstidsaftale om et specifikt antal undervisningstimer. Pædagoger bruges først og fremmest i understøttende undervisning, og kan også bruges i fagfaglig undervisning. Det præcise timetal aftales mellem leder og medarbejder (gennem TR), og skal gerne ske i den samlede planlægning af det kommende skoleår (med forbehold for ændringer/tilpasninger i løbet af året).

#### Det undrer os hvorfor der ikke samtidigt også laves en ny og opdateret tildelingsmodel for SFO/fritidsområdet. Området hænger uløseligt sammen med skoleområdet, og personaleressourcer bruges på tværs (med øje for korrekt kontering, naturligvis). Vi anbefaler derfor, at der snarest ser på dette arbejde.

Med venlig hilsen

Pia Ungstrup Petersen Morten Olsen

Formand Faglig konsulent